නිවිතිගල කලාපයේ පාසල් සිසුවකුට ගුරුවරයකු විසින් පහර දීමේ සිද්ධිය පිළිබඳ සබරගමු මහ ඇමැති මහීපාල හේරත් මහතාගේ නියෝගයෙන් පළාත් අධ්‍යාපන අමාත්‍යාංශය ඊයේම විශේෂ පරීක්ෂණයක් ආරම්භ කර තිබේ.දිනමිණ “අකුණ” විශේෂාංග ලිපියෙන් ඊයේ (08) මේ පිළිබඳ තොරතුර අනාවරණය කෙරිණි.මේ පිළිබඳ කඩිනම් ප්‍රතිචාර දක්වමින් වහාම ඒ පිළිබඳ මූලික විමර්ශන කටයුතු ආරම්භ කර තමාට වාර්තාවක් ලබා දෙන්නැයි සබරගමුව මහ ඇමැතිවරයා පළාත් අධ්‍යාපන ලේකම්වරයාට නියෝග කර ඇත.පහරකෑමට ලක්ව අත්තේ රක්වාන රජවත්ත ප්‍රදේශයේ 13 හැවිරිදි පාසල් සිසුවෙකි.ඔහු අධ්‍යාපනය ලබන පාසල අයත් නිවිතිගල කොට්ඨාස අධ්‍යාපන කාර්යාලයෙන් බැහැර වෙනත් කොට්ඨාස අධ්‍යාපන නිලධාරියකු ලවා මූලික විමර්ශන කටයුතු ආරම්භ කරන බව මේ පිළිබද අදහස් දක්වමින් පළාත් අධ්‍යාපන අමාත්‍යාංශයේ සහකාර ලේකම් එස්. ඒ. දිසානන්ද මහතා කීය.ඔහු සඳහන් කළේ මෙවන් පහරදීමක් සිදු වූ බවට එම පාසලේ විදුහල්පතිවරයා අදාළ කලාප අධ්‍යාපන අධ්‍යක්ෂවරයාටවත් මෙතෙක් වාර්තා කර නැති බවය.